Nos Simons de Vaudrey, moinnes de Seint Oyant de Jouz, mestres Jehans de Nosserey, clers, Bauduins ditz Brons d’Arbois, escuiers, et Jehans, maires de Chengins, arbitres ou amiables conpositours esliz per les parties contenues ès lettres en cestes annessées, sus les chouses contenues ès dictes lettres, per la force et per la vertu des dictes lettres, et de la possance à nos donée des dictes parties en nom que dessus, vuillant guerdert la pais et l’acort à toutz jours mais entre les dictes parties, auons prononcié per Jeham lo maire de Chengin, de nostre comont assentement et esprès comandement, en la forme et en la menière que s’ensuet. Em nom dou Père et dou Fil et dou Seint Esperit, amen. Nos li deuant ditz arbitres, per Jehans de Chengins dessus dit, hu nom de nos, per la vertu et per la force dou dit compromis doné à nos hu nom que dessus, dissons, prononçons et ordenons que li deuant ditz proudomes, por la cumenalté d’Arbois et hu nom de la dicte ville, quittent et remettent enterenement toutes les actions, gruses et quereles d’vsures et de bontez et de toutes autres chouses contenues hu dit conpromis toichant la cumenalté d’Arbois, les deuant ditz lombars, lours deuantrers, lours hoirs et lours meismes, que il hont ou pouent auoir en vers les ditz lonbars, lours hoirs et lours memmes ou l’om de lour communalment, et lour quitent le péchié et le tort que il porroient auoir des deuant dites chouses et font général et espécial quitance. Item disons et prononçons que li dit lonbarz, por lour, por lours hoirs et por lours memmes, quitent et remetent ès deuantz ditz proudommes, hu nom que dessus, toutes les debtes, quereles, actions et proclamacions ès queles la dicte cumenalté come cumenalté doyt ou puet estre toichié ès deuant ditz lombars, à lours meismes ou à lours deuantrers, salues à lour les debtes particulères des singulères persones de la ville d’Arbois. Item disons et prononçons que li ditz lonbars facent fin à Reignon d’Arbois de douze centz liures d’esteuenens por la dicte cumenalté, por racheter les boys dou dit Reignom hu nom de la dicte cumenalté. Item disons et prononçons que li ditz lombars facent fin au dit Reignom dou vin que fust doné et présenté mon seignor le conte de Peythiers et de Bourgoine de part la dicte cumenalté, c’est assauoir de trente muis de vin. Item disons et prononçons que li diz lombars facent fin à Simonin, seignor de Vaudrey, hu nom de la dicte cumenalté, de sexante liures d’esteuenans. Item disons et prononçons que li ditz lombars paioient por la rémisions de lour péchié à l’églisse de Chengins vint liures et à l’églisse de Monteigney vint liures d’esteuenans. Item disons et prononçons que li ditz lonbars quitent et remettent ès proudomes de Mennay quarante liures et toutes les bontez venant d’ycelles per reison de vne rescusse en que li ditz proudomes de Mennay estoient tenuz ès ditz lonbars. Item disons et prononçons que li ditz lonbars paioient et déliuroient ès commissères dessus ditz et à lours conpeignons cent liures. Item disons et prononçons que li ditz lonbars paioient et déliuroient ès ditz arbitres cent liures d’esteuenans, per reissom et en nom de lour poinne, et se ensin estoit que acuns tobles ou acune controuersse venist des chouses dessus dictes entre les dictes parties, nos retenons à nos l’acort et la déclaracion à faire per nos entre les dictes parties. Item disons et prononçons, per la vertu et sus la poinne dessus dicte, que les dictes parties louoient, ratefioient et confirmoient nostre dicte prononciacion en la menière et en la forme dessus dicte et que les dictes parties s’en obligoient dou tenir dessoz le seel de la cort ma dame la contesse de Bourgoigne douquel l’on vse en Arbois. Et nos li deuantz ditz commissers confessons et reconoissons et façons sauoir à touz que per deuant nos establiz personelment et en jugement li deuantz ditz arbitres, arbitratours ou amiables conpositours et les dictes parties en nom que dessus, ly deuantz ditz amiables conpositours hont dit et prononcié, présentes les dictes parties, per le dit Jeham, maire de Chengins, per la force et per la vertu dudit conpromis fait entre les dictes parties hu nom que dessus, en la forme et en la menière contenue en la prononciaciom dessus dicte. Les quex ditz, ordenances et prononciacions faites et ordenées, dites et déclairiés per le deuant dit Jeham, hu nom que dessus, les dictes parties présentes et entendant les prononciacions, de certeinne science, louarent, aprouarent, ratefiarent et confirmarent expressément et jurarent sus seint euuangille en la mein Huguenin Seignal, guarde dou seel de la cour dessus dicte, la deuant dicte prononciaciom, ordenance tenir et guerder. Nos les dictes parties, hu nom que dessus, enleions et obligons nos, nox biens et nox hoirs, per nox deuant ditz seirementz, en la cort et en la juridicion ma dame la contesse de Bourgoigne. En tesmoignaige de vérité nos auons requis et fait mettre en cex lettres le seel de la dicte cort dou quel l’om vse en Arbois. Faites et donées le londi huytine de feste Seint Nicolas d’yuert, l’am Nostre Seignor corrant mil trois cenz et saze hu meis de décembre.